钦定古今图书集成/明伦汇编/官常典/第573卷 > 焦德裕
## 钦定古今图书集成/明伦汇编/官常典/第573卷 > 焦德裕

按《元史》本传：“德裕，字宽父，其远祖赞，从宋丞相富弼
镇瓦桥关，遂为雄州人。父用，仕金，由束鹿令陞千户，
守雄州北门。太祖兵至，州人开南门降，用犹力战，遂
生获之。帝以其忠壮，释不杀，复旧官。徇地山东，未尝
妄杀一人。年六十二卒。后以德裕贵，追赠中书左丞，
封恒山郡公，谥正毅。德裕通《左氏春秋》，少拳勇善射”，
从其舅解昌军中。金将武仙杀真定守史天倪，仙既
败走，其党赵贵、王显、齐福等保仙故垒，数侵掠太行。
太宗择廷臣有才辩者往招之，杨惟中以德裕荐，遂
使真定降。齐福擒赵贵、王显亡走，德裕追射杀之，其
地悉平。诏赐井陉北障城田。中统三年，李璮平，世祖
命德裕曲赦益都。四年，赐金符，为阆、蓬等处都元帅
府参议。宋臣夏贵围宣抚使张庭瑞于虎啸山，实薪
土塞水源，人无从得饮。帅府檄德裕援之。德裕夜薄
贵营，令卒各持三炬，贵惊走，追及鹅谿、馘千人，获马
畜兵仗万计。升京畿漕运使。至元六年，佥陕西道提
刑按察使事。八年，转西夏中兴道按察副使。十一年，
从丞相伯颜南征，授佥行中书省事。遂从下安庆，至
镇江，焦山寺主僧诱居民叛。丞相阿术既诛其魁，欲
尽坑其徒，德裕谏止之，命德裕先入城抚定。宋平，赐
予有加。奉旨求异人异书，平章阿合马谮丞相伯颜
杀丁家洲降卒事奏以德裕为中书参政，欲假一言
证成之。德裕辞不拜。久之，复佥行省事。十四年，改淮
东宣慰使。淮西贼保司空山，檄淮东四郡守为应。元
帅帖哥逻得其檄，即械郡守许定国等四人，使承反
状，将籍其家。德裕言：“四人者皆新降将，天子既宠绥
之，有地有民，盈所望矣。方誓报效，安有他觊，奈何以
疑似杀四守，宁知非反间耶？”尽复其官。拜福建行省
参知政事。二十五年卒，年六十九。赠荣禄大夫、平章
政事，追封恒国公，谥“忠肃。”子简。